Ανακοίνωση για την έναρξη επανεξέτασης με ταχείες διαδικασίες του κανονισμού (EΚ) αριθ. 2603/2000 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων τερεφθαλικών πολυαιθυλενίων καταγωγής Ταϊλάνδης

(2003/C 170/02)

Η Επιτροπή έλαβε αίτηση για επανεξέταση με ταχείες διαδικασίες σύμφωνα με το άρθρο 20 του κανονισμού (EΚ) αριθ. 2026/97 του Συμβουλίου(1) ("ο βασικός κανονισμός"), όπως τροποποιήθηκε τελευταία από τον κανονισμό (EΚ) αριθ. 1973/2002(2), όσον αφορά τις εισαγωγές τεραφθαλικού πολυαιθυλενίου (PET) στην Ταϊλάνδη, που υπόκεινται σε οριστικό αντισταθμιστικό δασμό που επιβάλλεται με τον κανονισμό (EΚ) αριθ. 2603/2000(3).

1. Αίτηση επανεξέτασης

Η αίτηση υποβλήθηκε από την Ispat Industries Ltd ("ο αιτών"), έναν παραγωγό-εξαγωγέα της Ταϊλάνδης.

2. Προϊόν

Το υπό επανεξέταση προϊόν είναι το τερεφθαλικό πολυαιθυλένιο (PET) με συντελεστή ιξώδους 78 ml/g ή περισσότερο, σύμφωνα με το πρότυπο DIN (Deutsche Industrienorm) 53728, καταγωγής Ταϊλάνδης ("το υπό εξέταση προϊόν"), που τη στιγμή αυτή υπάγεται στον κωδικό ΣΟ 3907 60 20. Ο εν λόγω κωδικός ΣΟ αναφέρεται για πληροφοριακούς και μόνο λόγους.

3. Ισχύοντα μέτρα

Το μέτρο που ισχύει επί του παρόντος είναι οριστικός αντισταθμιστικός δασμός που επέβαλε ο κανονισμός (ΕΚ) αριθ. 2603/2000 του Συμβουλίου, σύμφωνα με τον οποίο οι εισαγωγές στην Κοινότητα ορισμένων τερεφθαλικών πολυαιθυλενίων της Ταϊλάνδης, συμπεριλαμβανομένων αυτών που παράγει ο αιτών, υπόκεινται σε αντισταθμιστικό δασμό 49,1 ευρώ ανά τόνο.

4. Λόγοι της επανεξέτασης

Ο αιτών ισχυρίζεται ότι δεν αποτέλεσε αντικείμενο μεμονωμένης έρευνας κατά την περίοδο της έρευνας στην οποία βασίστηκαν τα αντισταθμιστικά μέτρα, ήτοι κατά την περίοδο από την 1η Οκτωβρίου 1998 έως τις 30 Σεπτεμβρίου 1999 ("αρχική περίοδος έρευνας") για λόγους άλλους από την άρνηση συνεργασίας.

Με βάση τα παραπάνω, ζήτησε να καθοριστεί για αυτόν ατομικός δασμός.

5. Διαδικασία

Οι κοινοτικοί παραγωγοί που είναι γνωστό ότι ενδιαφέρονται, ενημερώθηκαν σχετικά με την ανωτέρω αίτηση και είχαν την ευκαιρία να υποβάλουν τις παρατηρήσεις τους. Δεν διατυπώθηκε καμία παρατήρηση.

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης με ταχείες διαδικασίες, η Επιτροπή αρχίζει έρευνα σύμφωνα με το άρθρο 20 του βασικού κανονισμού.

α) Ερωτηματολόγια

Προκειμένου να συγκεντρώσει τα στοιχεία που θεωρεί απαραίτητα για την έρευνά της, η Επιτροπή θα αποστείλει ερωτηματολόγιο στον αιτούντα.

β) Συγκέντρωση πληροφοριών και ακροάσεις

Τα ενδιαφερόμενα μέρη, υπό τον όρο ότι μπορούν να αποδείξουν ότι ενδέχεται να επηρεαστούν από τα αποτελέσματα της επανεξέτασης, καλούνται να υποβάλουν τις απόψεις τους γραπτώς, καθώς επίσης και να υποβάλουν τις απαντήσεις στο ερωτηματολόγιο που αναφέρονται στο σημείο 5 στοιχείο α) της παρούσας ανακοίνωσης ή οποιαδήποτε άλλη πληροφορία, έτσι ώστε να ληφθούν υπόψη στην επανεξέταση. Τα εν λόγω αποδεικτικά και πληροφοριακά στοιχεία πρέπει να περιέλθουν στην Επιτροπή εντός της προθεσμίας που καθορίζεται στο σημείο 6 στοιχείο α) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός της προθεσμίας που καθορίζεται στο σημείο 6 στοιχείο β) της παρούσας ανακοίνωσης.

6. Προθεσμίες

α) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά την έρευνα, οφείλουν να αναγγελθούν ερχόμενα σε επαφή με την Επιτροπή, να κοινοποιήσουν τις απόψεις τους και να υποβάλουν τα συμπληρωμένα ερωτηματολόγια ή τυχόν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός εάν ορίζεται διαφορετικά. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

β) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας των 40 ημερών.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και θα πρέπει να αναφέρουν την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους. Όλες οι γραπτές παρατηρήσεις, οι απαντήσεις στα ερωτηματολόγια και η αλληλογραφία που παρέχουν τα ενδιαφερόμενα μέρη σε απόρρητη βάση πρέπει να φέρουν την ένδειξη "Περιορισμένης διανομής"(4) και, σύμφωνα με το άρθρο 19 παράγραφος 2 του βασικού κανονισμού, να συνοδεύονται από μη εμπιστευτικού χαρακτήρα περίληψη, η οποία θα φέρει την ένδειξη "ΓΙΑ ΕΠΙΘΕΩΡΗΣΗ ΑΠΟ ΤΑ ΕΝΔΙΑΦΕΡΟΜΕΝΑ ΜΕΡΗ".

Διεύθυνση αλληλογραφίας της Επιτροπής: European Commission Directorate-General for Trade

Directorate B

Office: J-79 - 05/16 B - 1049 Brussels Φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 28 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 288 της 21.10.1997, σ. 1.

(2) ΕΕ L 305 της 7.11.2002, σ. 4.

(3) ΕΕ L 301 της 30.11.2000, σ. 1.

(4) Αυτό σημαίνει ότι το έγγραφο προορίζεται μόνον για εσωτερική χρήση. Προστατεύεται βάσει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43). Πρόκειται για εμπιστευτικό έγγραφο σύμφωνα με το άρθρο 19 του κανονισμού (ΕΚ) αριθ. 384/96 του Συμβουλίου (ΕΕ L 56 της 6.3.1996, σ. 1) και του άρθρου 6 της συμφωνίας ΠΟΕ για την εφαρμογή του άρθρου VI της ΓΣΔΕ (GATT) του 1994 (Συμφωνία αντιντάμπινγκ).